ธปท.เปิดเวทีสัมมนาวิชาการ20ต.ค.นี้
ธปท.เตรียมเปิดเวทีสัมมนาวิชาการปีนี้ เน้นให้ความสำคัญกับการเปิดเสรีอาเซียน เพิ่มช่องทางผลักดันภาคเอกชน
14 ก.ย. 2554

ธปท.เตรียมเปิดเวทีสัมมนาวิชาการปีนี้ เน้นให้ความสำคัญกับการเปิดเสรีอาเซียน เพิ่มช่องทางผลักดันภาคเอกชน
นางรุ่ง มัลลิกะมาส ผู้อำนวยการ ฝ่ายวิจัยเศรษฐกิจ ธนาคารแห่งประเทศไทย(ธปท.) กล่าวว่า ผลจากภาวะเศรษฐกิจโลกที่เปลี่ยนไปไทยควรหันมาพิจารณาให้ความสำคัญในภูมิภาคเอเซียที่จะมีผลต่อเศรษฐกิจโลกและเศรษบกิจไทยมากขึ้น เพื่อจะได้เตรียมความพร้อมในปิดช่องโหว่งรับมือผลกระทบที่จะเกิดขึ้นในการเปิดเสรีประชาคมเศรษฐกิจอาเซียนในปี 2558 ขณะเดียวกันก็จะได้หาแนวทางการเพิ่มศักยภาพการแข่งขันของประเทศไทย รวมทั้งภาคเอกชนของไทยที่จะได้รับประโยชน์ในการเปิดเสรีด้วย ซึ่งปีนี้ธปท.ค่อนข้างให้ความสำคัญกับการปรับตัวของภาคเอกชนมากขึ้น เพราะโครงสร้างพื้นฐานประเทศอยู่ในระดับที่ใกล้เต็มศักยภาพแล้ว จึงจำเป็นต้องยกระดับภาคเอกชนให้ช่วยยกระดับเศรษบกิจไทยให้สอดคล้องไปกับการเปลี่ยนแปลงของโลกมากขึ้น
“สถานการณ์ที่เปลี่ยนไป เพื่อเตรียมความพร้อมในการรับมือและรักษาจุดยืนของเศรษฐกิจไทยในเวทีโลก ธปท.จึงจะจัดงานสัมมนาวิชาการประจำปี 54 ในหัวข้อ เศรษฐกิจไทย ก้าวไกลไปกับเอเชีย ในระหว่างวันที่ 20-21 ต.ค.นี้ จะได้เผยแพร่งานวิจัยและระดมความคิดเห็นของผู้เข้าร่วมสัมมนา จะได้นำไปประกอบแนวทางการวางกลยุทธ์การดำเนินนโยบายเศรษบกิจมหาภาคที่เหมาะสมกับภาวะแวดล้อมที่เปลี่ยนแปลงไปได้เหมาะสม” นางรุ่งกล่าว
ทั้งนี้ การสัมมนาจะแบ่งเป็น 2 ส่วน คือ ส่วนแรกจะเป็นการนำเสนอบทความทางวิชาการจำนวน 5 บทความเริ่มจาก การประเมินพลังขับเคลื่อนของเอเชีย และตอบคำถามสำคัญว่าจีนจะยังเป็นเสาหลักที่เติบโตเร็วต่อเนื่องเช่นในช่วงที่ผ่านมาหรือไม่ และความคาดหวังที่ประชาคมเศรษฐกิจอาเซียน(ASEAN Economic Community: AEC) จะเพิ่มศักยภาพทางเศรษฐกิจและเปลี่ยนโฉมหน้าของภูมิภาคเอเชียได้ภายในปี 2558 มีความเป็นไปได้มากน้อยเพียงใด และในระหว่างนี้ ไทยต้องเตรียมความพร้อมอย่างไร เพื่อเติบโตไปพร้อมกับเศรษฐกิจภูมิภาค รวมถึงการวางกลยุทธ์ด้านสาธารณูปโภคพื้นฐานที่จะเอื้อต่อการปรับตัวไปสู่โครงสร้างใหม่ ทั้งในด้านการเคลื่อนย้ายปัจจัยการผลิต ความสามารถของผู้ประกอบการ และบทบาทของภาครัฐ 
นอกจากนี้ หากไทยไม่สามารถเพิ่มศักยภาพการเจริญเติบโตของเศรษฐกิจไทยได้อย่างที่คาดหวัง คนไทยยังต้อง “ติดกับ” อยู่ในประเทศหรือไม่ จะมีช่องทางใดที่จะสามารถ “ติดปีก” เพื่อการออกไปลงทุนในต่างประเทศมากขึ้นอย่างไรหรือไม่ 
สำหรับส่วนที่ 2 จะเป็นการเสวนาในหัวข้อ”เศรษฐกิจไทย ก้าวไกลไปกับเอเซีย” เพื่อระดมความคิดจากผู้ทรงคุณวุฒิทั้งภาครัฐและเอกชน โดยปีนี้ธปท.ได้เชิญนายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย นายวิกรม กรมดิษฐ์ ประธานเจ้าหน้าที่บริหาร บริษัท อมตะ คอร์ปอเรชั่น และนายศุภวุฒิ สายเชื้อ กรรมการผู้จัดการ หัวหน้าสายงานวิจัย บริษัทหลักทรัพย์ ภัทร มาร่วมแสดงมุมมองและความคิดเห็นด้วย